Kuršių milžinai
Labai seniai tai buvo, kai Kuršių pamaryje gyveno du milžinu. Sykį abu kapojo medžius – vienas ant Ventės rago, o antrasis – ant Liekų rago. Ventininkui išslydo kirvis iš rankos ir nulėkė toli į vandenį. Nežinodamas, ką daryti, jis, abi ranki prie burnos prisidėjęs, šaukė savo kaimynui ant Liekų rago:

– Prieteliau, aš kirvį nuskandinau, ar nepaskolintai savąjį man?

Liekininkas, kirvį už koto nutvėręs, sušuko:

– Padabok!

Ir jį ventininkui nudrėbė. Kai ventininkas buvo savo darbą atlikęs, jis vėl kirvį ant Liekų rago atsmogė. Tuodu ragu vienas nuo kito turi šaunų atstumą.

Padavimai
Padavimai apie milžinus